Kirjoitin aiemmin, kuinka tulli ja Valvira pelottelevat EU:n sisältä alkoholia netin kautta ostavia kansalaisia. Ystävällinen lukija toimitti minulle kirjeenvaihdon, jonka oli käynyt tullin kanssa alkoholiostosta. Henkilö oli tilannut Saksasta viiniä, mutta paketti oli avattu tullissa. Pakettiin oli laitettu tullin lappu, joka oli otsikoitu "Veroilmoituksen antaminen valmisteveron alaista tuotteista".

Kuten aikaisemmassa kirjoituksessani totesin, mikäli myyjä hoitaa alkoholiostosten kuljetuksen järjestämisen EU-alueella, verovelvollinen on myyjä eikä ostaja. Tästäpä homma lähteekin mielenkiintoiselle kierteelle. Lukijan saaman viinilähetyksen lähetyslistassa lukee omana rivinään osio toimituskuluista. Toimituksesta on huolehtinut DHL:n tarjoama Deutsche Post Express. Kyseessä on siis ilmiselvä sallittu etämyynti, jonka tulli on syystä tai toisesta kuitenkin kätevästi jättänyt huomiotta laputtaessaan.

Miksei tulli osaa lukea lähetyslistaa, vaan siitä huolimatta avaa lähetyksen ja tunkee sisään veromaksulappunsa? Kyseessä ei ole mikään muu kuin Tullin yritys huijata kansalaisilta verovaroja, joiden maksaminen ei tilaajille kuulu. Toiminta on häpeällistä kansalaisten harhaanjohtamista. Ilmeisesti tarkoitus pyhittää keinot; edustaahan kyseinen instanssi Suomessa eräänlaista kansallista puolijumalaa, joka saa tehdä EU-säädöksistä huolimatta mitä huvittaa.

Lukija pohti, onko lapuissa kyse jonkinlaisesta huijauksesta ja otti yhteyttä tulliin. Tullin vastaus on ohessa. Vastauksesta selviää, että kyseessä on oikeasti ollut sallittu etämyynti, mistä lukija on ollut varma koko tilauksen ajan. Tullin tehovalvonta alkoholiostoissa rakentuu aivan konkreettisesti lakiin kuulumattoman pelottelun varaan. Tällainen kansalaisten kyykyttäminen pistää vihaksi. Toivon koko sydämestäni, että myös tulli rupeaa noudattamaan lain ja vapaakauppasopimusten henkeä ja kirjainta tulevaisuudessa. Odottaessani en kuitenkana pidättele hengitystäni tässäkään asiassa.

Janne Paalijärvi

Kirjoittaja ei edelleenkään ole tilannut alkoholia netistä

Facebook: https://www.facebook.com/paalijarvi

Twitter: https://twitter.com/paalijarvi